Messut

Messut ovat myyntiä ja markkinointia edistäviä tapahtumia, joihin liittyy näyttely ja hyvin usein muuta ohjelmaa. Messuilla valmistajat esittelevät ja myyvät tuotteitaan tai tiedottavat niistä yleisölle. Messuja järjestetään suurelle yleisölle avoimina yleisötapahtumina sekä rajatulle kohderyhmälle suunnattuina ammattitapahtumina.

Historia 

Messut kehittyivät vuosittain toistuvien markkinoiden merkityksen vähentyessä 1700-luvulla. Messut lienevät saaneet alkunsa kirkollisten juhlien yhteydessä järjestetyistä, vuosittain toistuneista markkinatilaisuuksista.

Suomen ensimmäiset messut järjestettiin Helsingissä Johanneksenkirkon kentällä kesällä 1920. Niillä vieraili yli 120 000 kävijää, mikä oli valtava määrä aikana, jolloin Helsingissä oli 152 000 asukasta. Messut järjesti vuonna 1919 perustettu Suomen Messut Osuuskunta.

Messut osana yrityksen markkinointia

Osallistumalla oman alansa messuille yritys voi muun muassa:

ylläpitää vanhoja asiakassuhteita
luoda uusia asiakaskontakteja
verkostoitua oman toimialan edustajien ja muiden sidosryhmien kanssa
vahvistaa suhteita jälleenmyyjäverkostoon
levittää tietoa yrityksestä
kerätä palautetta yrityksen toiminnasta

Messut Suomessa 
Eräitä Suomessa säännöllisesti järjestettäviä messuja:
Booktori. Antikvaariset kirjamessut Turussa Puutorilla.
Erämessut. Järjestetään parillisina vuosina Riihimäellä.
Finnish Metal Expo. Metallimusiikkialan messut. Järjestetään vuosittain Helsingissä.
GameXpo. Pelaamisen erikoistapahtuma Helsingissä.
Habitare. Huonekalu-, sisustus- ja designmessut, vuosittain Messukeskuksessa Helsingissä 
Helsingin Kirjamessut. Vuosittain Messukeskuksessa Helsingissä
I love me -messut
Kevätmessut. Piha- ja puutarha-alan messut Messukeskuksessa Helsingissä
Kätevä & Tekevä & Lukeva vuosittain Lahden messukeskuksessa
Matkamessut. Vuosittain Messukeskuksessa Helsingissä
MP Moottoripyöränäyttely Messukeskuksessa Helsingissä
Pihamessut. Järjestetään parittomina vuosina Riihimäellä.
Rakennusmessut
Skiexpo Vuosittain Messukeskuksessa Helsingissä
Studia-messut. Jatko-koulutusmessut toisen asteen opiskelijoille, vuosittain Messukeskuksessa Helsingissä
Turun Kansainväliset Kirjamessut. Järjestetään vuosittain Turussa.
Turun Messut. Järjestetään joka toinen vuosi Turussa, Suomen suurimmat yleismessut.
Vene Båt -messut. Järjestetään vuosittain Messukeskuksessa Helsingissä

Messu- ja Somistusalan Liitto 
Messu- ja Somistusalan Liitto Ry on suomalainen 1962 perustettu alan ammattiliikkeiden yhteenliittymä ja toimialajärjestö. Liitolla on n. 70 jäsenyritystä. Liiton tarkoituksena on valvoa jäsenistönsä etuja, lujittaa ammattihenkeä sekä tuoda esille messujen merkitystä mediana. Liitto julkaisee kaksi kertaa vuodessa ilmestyvän Messut ja somistus -lehden lisäksi myös www-sivuillaan messukalenterin, jossa on listattuna kaikki merkittävimmät messutapahtumat aikajärjestyksessä.

Messu- ja tapahtumajärjestäjät ry 
 Messujärjestäjien Unioni perustettiin 1996 edistämään alan yleisiä toiminta edellytyksiä ja tehostamaan messuyhtiöiden keskinäistä yhteistoimintaa. Yhdistyksen perustajajäsenet ovat Suomen Messut Osuuskunta, Tampereen Messut Oy, Turun Messukeskus Oy, Lahden Messut Oy, Jyväskylän Messut Oy sekä Pohjois-Suomen Messut r.y. Vuonna 2017 yhdistys muutti nimeään ja on nykyään Messu- ja tapahtumajärjestäjät ry. Siihen kuuluvat yritykset ovat sitoutuneet antamaan luotettavaa mediatietoa tapahtumistaan.

Jäseneksi voivat hakea vakiintuneet ja ammattimaisesti toimivat suomalaiset messujärjestäjät.

MediaAuditFinland Oy:n messutarkastukset 
MediaAuditFinland Oy tarkastaa, todentaa ja tilastoi messujen kävijä-, näytteilleasettaja- ja pinta-alatiedot eli levikintarkastaa luvut. Vain levikintarkastetut luvut ovat luotettavia. Suomalaisista tapahtumajärjestäjistä mm. kaikki Messujärjestäjien Unioni ry:een kuuluvat tapahtumajärjestäjät kuuluvat tarkastusten piiriin.

Katso myös
Markkinat
Markkinointi
Mainonta
Messukeskus
Näyttely
Suomen Messut

Lähteet

Aiheesta muualla

 Messukeskus Helsinki
 Suomen Messut osuuskunta
 Suomen messu- ja somistusalan liitto ry
 Venemessut
 Helsingin kirjamessut
 Habitaremessut
 Matkamessut
 Terveysmessut
 Lahden messut 
 Messujärjestäjien Unioni ry